《维夫君兮桂舟一首送梁正受归汶阳》
宋代·晁补之

维君兮桂舟，酌余酒兮揽君留。
君何为兮此野，菊菲菲兮蜨下。
韡韡兮煌煌，烂金敷兮袭余堂。
茱萸兮芙蓉，众芳越兮乱五风。
饥咀兮灵芝，君歌乐兮余和之。
日下兮野阴，澹忘归兮中林。
橘栋兮梅宇，纷琼茅兮被南荣。
白羽兮黑翮，邀仙人兮语此文。
余高驰兮世之外，君猋举兮先余至。
襟带兮东方旦，争门兮汶之阳。
大野兮始波，翔鶬鹳兮嘷鴐鹅。
群宿兮迷址，旅食兮殚穗。
霜肃肃兮叶方下，君欲济兮淹回。
水信道兮躞蹀，冠如箕兮带长铗。
里千室兮士一喙，余不善兮纷余谇。
世谓折扬好兮，余白雪而莫知弃。
火布而以为垢兮，胡不浣炎而振之。
彼镆邪而能言兮，工谓余以不祥。
聊逍遥而挫鋭兮，蒙黯黮而益光。

作者简介：晁补之（公元1053年—公元1110年），字无咎，号归来子，汉族，济州巨野（今属山东巨野县）人，北宋时期著名文学家。为“苏门四学士”（另有北宋诗人黄庭坚、秦观、张耒）之一。曾任吏部员外郎、礼部郎中。 工书画，能诗词，善属文。与张耒并称“晁张”。其散文语言凝练、流畅，风格近柳宗元。诗学陶渊明。其词格调豪爽，语言清秀晓畅，近苏轼。但其诗词流露出浓厚的消极归隐思想。著有《鸡肋集》、《晁氏琴趣外篇》等。